Páll Sveinsson , formaður Golfklúbbs Selfoss . Ný og glæsileg aðstaða Golfklúbbs Selfoss var opnuð á laugardaginn 11. janúar 2020 . Húsnæðið hýsir glæsilega inniaðstöðu fyrir iðkendur , áhaldahús og geymslur fyrir golfsett . Fjölmargir lögðu leið sína að skoða nýja húsnæðið og kanna möguleikana . Einn gesta lét hafa eftir sér að líklega yrði þetta annað heimili þeirra hjóna hér eftir . Við tókum Pál Sveinson , formann Golfklúbbs Selfoss tali og spurðum út í framkvæmdina og hverju hún mun breyta fyrir golfsenuna á Selfossi . Brýnni þörf fyrir bættri aðstöðu loks mætt „ Þegar Golfklúbbi Selfoss var tryggð aðstaða hér fyrir nokkrum árum síðan þá vorum við í fyrsta lagi hæst ánægð með að hér yrði klúbburinn áfram . Í kjölfarið förum við að meta og greina hvernig aðstaðan sjálf er . Við erum með gamalt klúbbhús sem sinnir ákveðnum félagsþörfum golfklúbbsins en okkur hefur vantað æfingaaðstöðu og okkur hefur vantað aðstöðu fyrir vélar , áhaldageymslu og fleira . Vélarnar höfum við verið með í 14 fermetra kofa hér á svæðinu síðan 1990 og þurft að leigja æfingaaðstöðu , bæði niður á Eyrarbakka og í Gagnheiðinni síðustu ár en sá leigukostnaður er svolítið hár fyrir lítinn golfklúbb . Við fórum þá í það að fjármagna og keyra af stað framkvæmdir á síðasta ári að byggja þetta aðstöðu - og æfingahúsnæði , “ segir Páll . Aðspurður um aðstöðuna er Páll fljótur að svara og segir : „ Eins og þú sérð hérna þá eru þetta fullkomnar æfingaaðstæður bara eins og best verður á kosið á heimsvísu . Æfingar að slá í net , frábær púttaðstaða , fullkominn golfhermir og svo er geymsluaðstaðan fyrir vélarnar alveg byltingarkennd og gefur betra færi á bættu viðhaldi og minni kostnaði . “ Golfið gert að heilsárssporti Þegar talið berst að barna - og unglingastarfi Golfklúbbs Selfoss segir Páll : „ Með þessu erum við að gera golfið að heilsársíþrótt . Golfið hefur alltaf verið dálítið háð veðri og aðstæðum . Ef við berum þetta saman við fótboltann þá fóru menn að reisa knatthús fyrir um 15 – 20 árum síðan koma fótboltanum inn svo að fótboltinn yrði heilsársíþrótt . Nú erum við komin á þann stað að við getum boðið upp á golfið sem íþrótt sem er bara í samkeppni og valmöguleiki í samanburði við aðrar íþróttagreinar . Þessi aðstaða gerir það að verkum að við vitum það að okkur mun vaxa fiskur um hrygg og gera starfið ennþá öflugra . Það þýðir líka að við getum aukið við afreksstarfið . Nú þegar erum við komin með kylfinga í landslið og háskólagolf og fleira . Þetta mun bara aukast hjá okkur . Að lokum segir Páll : „ Nú styttist bara í því að Golfklúbbur Selfoss eignist íslandsmeistara fljótlega sem er alinn upp og vökvaður hérna . Hér verður ylrækt afrekskylfinga . “